ทหารไทยออกกองพรีเมียร์รุ่น2เน้นตราสารหนี้ชั้นดี
บลจ.ทหารไทยออกกองพรีเมียร์ รุ่นที่ 2 เน้นลงทุนตราสารหนี้ชั้นดีต่างประเทศ อายุประมาณ 4 ปี และเปิดกองพันธบัตรเกาหลีใต้อีก 2 กองคู่เปิดขาย 1-7 เมษายน ศกนี้
31 มี.ค. 2553

บลจ.ทหารไทยออกกองพรีเมียร์ รุ่นที่ 2 เน้นลงทุนตราสารหนี้ชั้นดีต่างประเทศ อายุประมาณ 4 ปี และเปิดกองพันธบัตรเกาหลีใต้อีก 2 กองคู่เปิดขาย 1-7 เมษายน ศกนี้
นายสมจินต์ ศรไพศาล กรรมการผู้จัดการ บริษัทหลักทรัพย์จัดการกองทุน ทหารไทย จำกัด เปิดเผยว่าบริษัทฯ ได้เปิดขายกองทุนตราสารหนี้ที่ลงทุนในต่างประเทศอีกทั้งสิ้น 3 กองทุน โดยมีอายุอยู่ในช่วง 9 เดือน ถึง 4 ปี ผลตอบแทนภายหลังหักค่าใช้จ่ายอยู่ในช่วงประมาณ 1.5%-3.4% ประกอบด้วยกองทุนเปิดทหารไทย พรีเมียร์ รุ่นที่ 2 ซึ่งมีนโยบายเพื่อลงทุนในตราสารหนี้ที่เสนอขายในต่างประเทศ มีอายุโครงการประมาณ 4 ปี ขนาดเงินทุนโครงการ 500 ล้านบาท ให้ผลตอบแทนการลงทุนหลังหักค่าใช้จ่ายประมาณ 3.40%  และกองทุนเปิดพันธบัตรเกาหลีใต้อีก 2 รุ่น คือรุ่นที่ 64 อายุของกองทุนประมาณ 9 เดือน ขนาดเงินทุนโครงการ 1 พันล้านบาท ให้ผลตอบแทนการลงทุนหลังหักค่าใช้จ่ายประมาณ 1.50% และรุ่นที่ 66 อายุของกองทุนประมาณ 1 ปี 11 เดือน ขนาดเงินทุนโครงการ 1 พันล้านบาท ให้ผลตอบแทนการลงทุนหลังหักค่าใช้จ่ายประมาณ 2.45% ทั้ง 3 กองทุนได้กำหนดให้มีการทำสัญญาปกป้องความเสี่ยงจากอัตราแลกเปลี่ยนเต็มจำนวน กำหนดเปิดขายครั้งแรกระหว่างวันที่ 1-7 เมษายนนี้ ผู้สนใจสามารถลงทุนด้วยมูลค่าการลงทุนขั้นต่ำ 2,000 บาท โดยผู้ลงทุนประเภทบุคคลธรรมดาได้รับการยกเว้นภาษี
กองทุนเปิดทหารไทย พรีเมียร์ รุ่นที่ 2 มีนโยบายการลงทุนที่เน้นลงทุนในตราสารหนี้ที่เสนอขายในต่างประเทศ โดยมีมูลค่ารวมกันทั้งสิ้นไม่น้อยกว่าร้อยละ 80 ของมูลค่าทรัพย์สินของกองทุน ทั้งนี้กองทุนจะเน้นลงทุนในตราสารหนี้ที่ออกหรือค้ำประกันโดยสถาบันการเงินและบริษัทชั้นดี ที่มีคุณภาพและให้ผลตอบแทนเหมาะสมกับความเสี่ยง แต่จะไม่ลงทุนในตราสารหนี้ที่มีอันดับความน่าเชื่อถือของตราสารหรือผู้ออกอยู่ในระดับที่ต่ำกว่าที่สามารถลงทุนได้ (non-investment grade) และสำหรับกองทุนเปิดทหารไทย พันธบัตรเกาหลีใต้ทั้งสองรุ่นที่ออกใหม่นั้น มีนโยบายลงทุนใน พันธบัตร ตั๋วเงินคลัง หรือพันธบัตรธนาคารแห่งชาติที่รัฐบาล องค์กรหรือหน่วยงานรัฐบาลเกาหลีใต้ เป็นผู้ออกหรือค้ำประกัน ซึ่งมีความเชื่อถือระยะสั้นของตราสารหรือผู้ออกตราสารในระดับ A+/F1 จากสถาบัน FitchRatings
“บริษัทฯ ยังคงได้รับความสนใจอย่างต่อเนื่องจากผู้ลงทุนต่อการออกกองพันธบัตรเกาหลีใต้ทุกกองที่ออกไปแล้วในปีนี้ และสำหรับกองทุนเปิดทหารไทยพันธบัตรเกาหลีใต้ รุ่นที่ 64 และ รุ่นที่ 66 ที่ออกใหม่ครั้งนี้คาดว่าจะได้รับการตอบรับด้วยดีเช่นเดิม เพราะผู้ซื้อหน่วยลงทุนจะยังคงได้รับอัตราผลตอบแทนที่น่าสนใจคือร้อยละ1.5 และ 2.45 ต่อปี ตามลำดับ
และสำหรับกองทุนเปิดทหารไทย พรีเมียร์ รุ่นที่ 2 นั้น ยังคงมีการลงทุนในตราสารหนี้ของสถาบันการเงินที่รัฐบาลประเทศเกาหลีใต้เป็นผู้ถือหุ้นใหญ่เป็นหลัก แต่ได้มีการกระจายการลงทุนเพิ่มขึ้น โดยส่วนหนึ่งคือประมาณร้อยละ 24 จะทำการลงทุนในตราสารหนี้สถาบันการเงินชั้นนำของสหรัฐอเมริกา คือ Bank of America กองทุนนี้เหมาะสำหรับผู้ที่ต้องการแสวงหาการลงทุนระยะปานกลางคือ 4 ปี ต้องการลงทุนในตราสารการเงินที่มีคุณภาพ และมีโอกาสรับผลตอบแทนที่สูงกว่าเงินฝากประจำ ทั้งนี้ บริษัทฯจะดำเนินการรับซือคืนหน่วยลงทุนอัตโนมัติให้แก่ผู้ถือหน่วยไม่น้อยกว่า 2 ครั้งต่อปี”นายสมจินต์ กล่าว